Baba in drom op besige plein 'was nie pasgebore' | Netwerk24
Deur Meghan Lawrence 21 Augustus 2019 11:12
Die lyk van ’n baba is Dinsdagaand op een van die besigste plekke in Worcester in die Wes-Kaap in dieselfde straat as die polisiekantoor in ’n vullisdrom gekry.
Die vullisdrom is by die kerkplein in die middedorp, sowat 300 m van die Worcester-polisiekantoor geleë. Dit is gewoonlik vol mense en is oorkant die munisipaliteitskantoor en stadsaal geleë.
Ao. Julian Plaatjies, plaaslike polisiewoordvoerder, sê die baba was nie pasgebore nie en ’n ligte blou japon is by die lykie gekry.
"Dit is moeilik om die baba se ouderdom te skat, maar lede van die nooddienste sê die baba is na raming tussen vier weke en vier maande oud,” sê Plaatjies.
’n Man wat in die vullisdrom gekrap het op soek na herwinbare materiaal het op die lyk van die babaseuntjie afgekom.
“Iemand wat blikkies vir hergebruik versamel, het die lyk ontdek. Die man het by die vullisdrom gebly en iemand gestuur om die polisie te ontbied,” sê Plaatjies.
Die polisie het ’n beroep op enigiemand met inligting oor die babalyk gedoen om na vore te kom of die polisie by 023 348 6100 te kontak.
Die lyk is omstreeks 300 m van die polisiekantoor gekry.Foto: Google Images
Die baba is in ’n vullisdrom op die kerkplein gevind.Foto: Google Maps
* Worcesteriete het hulle na Facebook gewend om hul skok oor die voorval uit te spreek. Baie het ook verwys na die onlangse voorval toe ’n hardhorende vrou helder oordag in haar woonstel vermoor is.
Rozel Botha (44) se lyk is Saterdagmiddag buite haar woonstel naby die trappe van die Channym Hof-kompleks in Russellstraat gekry.
Volgens die polisie het die verdagte haar moontlik van die dorp tot by haar woonstel agtervolg.
“Haar deur is afgeskop en bewyse binne die woonstel dui op ’n worsteling,” sê Plaatjies.
Hy sê die voorlopige ondersoek toon dat Botha veelvuldige steekwonde opgedoen het.
Die polisie het bewyse opgevolg en ’n verdagte kort daarna aangekeer en ’n beursie met blou blomme op en ’n mes in die verdagte se besit gevind.
Die verdagte het Maandag in die landdroshof verskyn.